Source: https://kuria.birosag.hu/hu/sajto/kuria-hatekonyan-es-gyorsan-biztositja-az-egyseges-joggyakorlatot
Timestamp: 2020-07-06 06:22:19+00:00

Document:
A Kúria hatékonyan és gyorsan biztosítja az egységes joggyakorlatot | Kúria
A Kúria hatékonyan és gyorsan biztosítja az egységes joggyakorlatot
A Kúria 2012 óta a jogállam támasza, emeli az igazságszolgáltatás színvonalát, aktívan hozzájárul a jogfejlődéshez – mondta a Kúria elnöke az Országgyűlés plenáris ülésén 2020. május 6-án. Dr. Darák Péter a Kúria jogegység biztosítása és az önkormányzati normakontroll körében elvégzett 2018. évi tevékenységéről tartott beszámolót. Kiemelte, a legfőbb bírói fórum hatékonyan és gyorsan biztosítja az egységes joggyakorlatot, a régi kúriai hagyományokra is támaszkodva megteremtette az igazságszolgáltatás és ítélkezés 21. századi alapjait.
Egy korábbi konferencián elmondott expozéját felelevenítve kiemelte, a bírósági eljárás nyilvánossága a bírói hatalom korlátjaként a jogállamiság fontos garanciája. Ezt szem előtt tartva rávilágított, hogy a Kúria különösen törekszik arra, hogy ne csak ítélkezését végezze a nyilvánosság előtt, de a jogegység biztosítása terén tett lépések is minél szélesebb körben ismertek legyenek.
Korábban az Új szabályok alkalmazásának évének nevezte Darák Péter a 2018-as esztendőt. Ennek kapcsán elmondta, az új szabályok alkalmazásának első évében a legfőbb bírói fórum megkezdte az új jogintézmény, a felülvizsgálati eljárás engedélyezése egységes gyakorlatának kialakítását.
A 2018-as, a bírósági struktúrát érintő változtatási tervekről szólva rámutatott, az év másik jelentős eseménye a közigazgatási bíráskodás szervezeti reformjára vonatkozó jogalkotói elképzelések jogszabályokba történő átültetése volt. Miután a jogalkotó később a szervezetileg elkülönített közigazgatási rendszer kiépítését elvetette, a Kúria joga és kötelessége maradt a közigazgatási felsőbírósági feladatok magas színvonalon történő ellátása.
A Kúria elnökének felszólalása itt hallgatható meg.
Dr. Vejkey Imre, az Országgyűlés Igazságügyi bizottságnak elnöke a Kúria tevékenységéről szólva a beszámolót elfogadásra ajánlotta. Vezérszónoki és képviselői hozzászólásokat követően a Kúria elnöke megköszönte az elhangzott értékeléseket és véleményeket. Elmondta, nem szolgálja a bíróságokkal szembeni közbizalom erősödését, ha bírák személyével kapcsolatban közszereplők éles kritikát fogalmaznak meg, illetve a devizahiteles ügyekben sem tárgyszerűek egyes közszereplők leegyszerűsített megszólalásai.
A Kúria elnöke tavaly novemberben tartotta meg beszámolóját az Országgyűlés Igazságügyi bizottsága előtt. Akkor a bizottság 11 igen, 0 nem és 0 tartózkodás mellett egyhangúlag támogatta a beszámoló elfogadását. Az erről szóló kúriai közleményt itt olvashatja: https://kuria-birosag.hu/hu/sajto/sikerrel-vette-kuria-az-akadalyokat-az....
A Kúria elnökének országgyűlési beszámolója a Kúria 2018. évi tevékenységéről itt elérhető: https://www.parlament.hu/irom41/06665/06665.pdf ; a korábbi dokumentumok a Kúria honlapján találhatók: https://kuria-birosag.hu/hu/a-kuria-elnokenek-beszamoloi.
A témában megjelent MTI tudósítás.

References: Kúria 
 Kúria

 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria